S-713/2006

Ár 2006, miðvikudaginn 6. desember, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í máli nr. S-713/2006: Ákæruvaldið gegn Á-kk-þgf G-kk-þgf, sem dómtekið var 29. nóvember á grundvelli 125. gr. laga nr. 19/1991 um meðferð opinberra mála.

Ríkissaksóknari höfðaði málið með ákæru 5. maí 2006 á hendur ákærða, Á-kk-þgf G-kk-þgf, kt. 000000-0000, Melbæ 10, Reykjavík, til refsingar fyrir líkamsmeiðingar af gáleysi samkvæmt 219. gr. almennra hegningarlaga nr. 19/1940, með því að hafa, miðvikudaginn 18. ágúst 2004, í vörugeymslu við Köllunarklettsveg í Reykjavík, ekið lyftaranum JL-1155, þótt G-kvk-nf A-kvk-nf A-kvk-nf, fædd 23. september 1989, sæti á gaffli lyftarans, með þeim afleiðingum að stúlkan rann af gafflinum niður á gólf, fætur hennar lentu undir hægra framhjóli lyftarans og hún tvíbrotnaði á vinstri lærlegg, tvíbrotnaði á hægri ökkla og hlaut sár inn að beini á hægri fótlegg.

Með játningu ákærða fyrir dómi, sem samrýmist rannsóknargögnum málsins, er ofangreind háttsemi sönnuð. Ákærði var tvítugur er slysið varð. Umræddan dag höfðu honum verið falin störf, sem stóðu ekki í neinu sambandi við akstur lyftara. Hann hafði hvorki tilskilin réttindi til að stjórna vinnuvél af því tagi né leyfi eða fyrirmæli frá vinnuveitanda um að gera slíkt og vissi eða hlaut að vita að óheimilt væri að flytja farþega á lyftaranum. Engu síður tók hann lyftarann í heimildarleysi og ók honum um vörugeymsluna með stúlkur á sitt hvorum gaffli lyftarans. Í ljósi allra kringumstæðna hefði ákærði átt að gera sér grein fyrir augljósri hættu, sem af slíkum akstri stafaði og að líklegt væri að verknaðurinn gæti leitt til tjóns. Þykir háttsemi hans því réttilega heimfærð til refsiákvæða í ákæru.

Ákærði er nú 22 ára. Samkvæmt sakavottorði varð hann uppvís að umferðarlagabroti árið 2002, en hefur annars ekki sætt refsingu, svo kunnugt sé. Ber að líta til þessa við ákvörðun refsingar, sem og hinnar greiðu játningar hans. Rannsókn málsins hófst 18. ágúst 2004. Í byrjun desember lágu fyrir skýrslur af ákærða og nauðsynlegum vitnum og lauk skýrslutökum 18. mars 2005. Í kjölfar þessa var aflað læknisvottorða vegna G-kvk-ef Ö-kvk-ef, 24. júní 2005 og 27. janúar 2006 og ákæra gefin út 5. maí. Voru þá liðnir rúmlega 20 mánuðir frá framningu brotsins. Dráttur þessi er óhóflegur og verður ekki rakinn til atvika eða aðstæðna, sem ákærði ber ábyrgð á. Nýtur hann einnig þessa við refsiákvörðun. Þá ber að gæta þess að í málinu liggur ekkert fyrir um að ákærði hafi ekið lyftaranum af sérstakri ógætni. Er verknaðarlýsing ákæru sniðin því til samræmis. Verður slysið því rakið til dómgreindarbrests og kunnáttuleysis ákærða og óvarkárni G-kvk-ef Ö-kvk-ef að taka sér far á gaffli lyftarans, þrátt fyrir þá augljósu hættu er því fylgdi, en stúlkan var tæplega 15 ára er slysið varð. Benda gögn málsins til þess að gáleysi hennar hafi þannig verið samvirk orsök að slysinu, en í því sambandi ber ákærða að njóta alls skynsamlegs vafa, sbr. 45.-48. gr. laga um meðferð opinberra mála. Af læknisvottorðum má ráða að stúlkan hafi náð sér sæmilega af áverkum sínum, þótt óvíst sé hverjar verði varanlegar afleiðingar slyssins. Að þessu gættu þykir refsing ákærða hæfilega ákveðin 50.000 króna sekt til ríkissjóðs, sem hann greiði innan fjögurra vikna frá dómsuppsögu, en sæti ella fangelsi í fjóra daga.

Samkvæmt 1. mgr. 165. gr. laga um meðferð opinberra mála ber að dæma ákærða til greiðslu sakarkostnaðar, en til hans teljast óhjákvæmileg útgjöld vegna rannsóknar máls og meðferðar fyrir dómi, sbr. 1. mgr. 164. gr. laganna. Samkvæmt sakarkostnaðaryfirliti nemur áfallinn rannsóknarkostnaður 25.700 krónum vegna læknisvottorðs og telst hann óhjákvæmilegur. Verður ákærði því dæmdur til að greiða þann kostnað. Þá var R-kvk-nf M-kvk-nf Ó-kvk-nf héraðsdómslögmaður skipuð verjandi ákærða á rannsóknarstigi og mætti með honum við yfirheyrslu hjá lögreglu. Að því virtu þykir mega ákvarða henni þóknun fyrir þann starfa, sem þykir hæfilega ákveðin 33.615 krónur, að meðtöldum virðisaukaskatti. Loks ber að dæma ákærða til greiðslu þóknunar H-kk-ef A-kk-ef B-kk-ef héraðsdómslögmanns, skipaðs verjanda fyrir dómi. Með hliðsjón af eðli og umfangi máls og að teknu tilliti til fjölda þinghalda þykir sú þóknun hæfilega ákveðin 111.801 króna, að meðtöldum virðisaukaskatti.

Þ-kk-nf S-kk-nf fulltrúi Lögreglustjórans í Reykjavík sótti málið af hálfu ákæruvaldsins.

DÓMSORÐ:

Ákærði, Á-kk-nf G-kk-nf, greiði 50.000 króna sekt í ríkissjóð innan fjögurra vikna frá dómsuppsögu, en sæti ella fangelsi í fjóra daga.

Ákærði greiði 171.116 krónur í sakarkostnað, þar með talda 33.615 króna þóknun R-kvk-ef M-kvk-ef Ó-kvk-ef héraðsdómslögmanns og 111.801 krónu þóknun H-kk-ef A-kk-ef B-kk-ef héraðsdómslögmanns.

J-kk-nf J-kk-nf